รัฐบาลไทย-ข่าวทำเนียบรัฐบาล-กรมการขนส่งทางรางออกประกาศเรื่อง มาตรการพึงปฏิบัติการจัดการระบบขนส่งทางรางภายใต้ประกาศสถานการณ์ฉุกเฉินในทุกเขตท้องที่ทั่วราชอาณาจักร เพื่อควบคุมการแพร่ระบาดของเชื้อไวรัสโคโรนา ๒๐๑๙ (COVID-19) [กระทรวงคมนาคม]
วันเสาร์ที่ 28 มีนาคม 2563
กรมการขนส่งทางรางออกประกาศเรื่อง มาตรการพึงปฏิบัติการจัดการระบบขนส่งทางรางภายใต้ประกาศสถานการณ์ฉุกเฉินในทุกเขตท้องที่ทั่วราชอาณาจักร เพื่อควบคุมการแพร่ระบาดของเชื้อไวรัสโคโรนา ๒๐๑๙ (COVID-19) [กระทรวงคมนาคม]
กรมการขนส่งทางรางออกประกาศเรื่อง มาตรการพึงปฏิบัติการจัดการระบบขนส่งทางรางภายใต้ประกาศสถานการณ์ฉุกเฉินในทุกเขตท้องที่ทั่วราชอาณาจักร เพื่อควบคุมการแพร่ระบาดของเชื้อไวรัสโคโรนา ๒๐๑๙ (COVID-19)
นายสรพงศ์ ไพฑูรย์พงษ์ อธิบดีกรมการขนส่งทางราง เปิดเผยหลัง ลงนามในประกาศกรมการขนส่งทางรางเรื่อง มาตรการพึงปฏิบัติการจัดการระบบขนส่งทางรางภายใต้ประกาศสถานการณ์ฉุกเฉินในทุกเขตท้องที่ทั่วราชอาณาจักร เพื่อควบคุมการแพร่ระบาดของเชื้อไวรัสโคโรนา ๒๐๑๙ (COVID-19) ว่าเนื่องด้วยรัฐบาลได้มีประกาศสถานการณ์ฉุกเฉินในทุกเขตท้องที่ทั่วราชอาณาจักร ตั้งแต่วันที่ ๒๖ มีนาคม ๒๕๖๓ และมีข้อกําหนดออกตามความในมาตรา ๙ แห่งพระราชกําหนดการบริหารราชการในสถานการณ์ฉุกเฉิน พ.ศ. ๒๕๔๘ (ฉบับที่ ๑) ลงวันที่ ๒๕ มีนาคม ๒๕๖๓ เพื่อให้สอดคล้องกับประกาศสถานการณ์ฉุกเฉินฯ ของรัฐบาล กรมการขนส่งทางรางจึงออกประกาศดังกล่าว โดยรายละเอียดจะแบ่งเป็น ๒ ส่วนได้แก่ ๑. ผู้ให้บริการระบบขนส่งทางราง ประกอบด้วย การรถไฟแห่งประเทศไทย (รฟท.), บริษัท รถไฟฟ้า ร.ฟ.ท. จํากัด (รฟฟท.) การรถไฟฟ้าขนส่งมวลชนแห่งประเทศไทย (รฟม.) บริษัท ทางด่วนและรถไฟฟ้ากรุงเทพ จํากัด (มหาชน) (BEM) และบริษัท ระบบขนส่งมวลชนกรุงเทพ จํากัด (มหาชน) (BTS) และ ๒. ผู้โดยสาร โดยมีรายละเอียดดังนี้
ข้อ ๑ ให้ผู้ให้บริการระบบขนส่งทางราง ปฏิบัติดังนี้
(๑) เพิ่มความถี่ในการทําความสะอาดด้วยน้ํายาฆ่าเชื้อโรคในขบวนรถและภายในสถานี เช่น ราวจับ ที่จับบริเวณประตูขบวนรถ เก้าอี้นั่งโดยสาร เครื่องออกตั๋วโดยสาร ราวจับบันได/บันไดเลื่อน ปุ่มกดลิฟต์ และห้องน้ํา เป็นต้น และให้กําจัดขยะมูลฝอยทุกวัน
(๒) ติดตั้งจุดบริการแอลกอฮอล์เจล เพื่อให้บริการแก่ผู้โดยสารรวมถึงพนักงาน ในพื้นที่ส่วนกลางและบริเวณที่มีการใช้งานร่วมกัน เช่น บริเวณทางเข้า - ออกสถานี ห้องออกบัตรโดยสาร
(๓) จัดให้มีจุดคัดกรองผู้โดยสารด้วยการตรวจวัดอุณหภูมิร่างกายก่อนเข้าใช้บริการระบบขนส่งทางราง หากพบผู้ที่มีอุณหภูมิสูงกว่า ๓๗.๕ องศาเซลเซียส หรือมีอาการไอ จาม มีน้ํามูก หายใจลําบาก เหนื่อยหอบ จะต้องให้ข้อแนะนําในการปฏิบัติตนเพื่อป้องกันการแพร่ระบาดของเชื้อและให้สวมหน้ากากอนามัยหรือหน้ากากผ้าตลอดเวลา และ/หรือติดต่อหน่วยงานสาธารณสุขในพื้นที่หรือกรมควบคุมโรคเพื่อดําเนินการในส่วนที่เกี่ยวข้องต่อไป ทั้งนี้ ให้ดําเนินการตามความเหมาะสมแก่เหตุอันควรรายกรณี และชี้แจงเหตุผลอันจําเป็นแก่ผู้โดยสารอันเป็นประโยชน์ในการควบคุมโรคติดต่อ
(๔) ประชาสัมพันธ์ แนะนําทั้งภายในสถานีและขบวนรถเพื่อการโดยสารในรูปแบบที่เหมาะสมและมีความชัดเจนในการแจ้งมาตรการพึงปฏิบัติตามข้อกําหนดออกตามความในมาตรา ๙แห่งพระราชกําหนดการบริหารราชการในสถานการณ์ฉุกเฉิน พ.ศ. ๒๕๔๘ (ฉบับที่ ๑) ลงวันที่ ๒๕ มีนาคม ๒๕๖๓ ตามข้อ ๘ สําหรับผู้โดยสารที่มีความเสี่ยงสูงต่อการติดเชื้อไวรัสโคโรนา ๒๐๑๙ (COVID-19) ได้ง่าย ดังต่อไปนี้
๑) ผู้สูงอายุตั้งแต่เจ็ดสิบปีขึ้นไป
๒) กลุ่มคนที่มีโรคประจําตัว ได้แก่ โรคไม่ติดต่อเรื้อรังต่างๆ เช่น โรคเบาหวานโรคความดันโลหิตสูง โรคหลอดเลือดหัวใจและสมอง โรคในระบบทางเดินหายใจ โรคภูมิแพ้ซึ่งมีภูมิคุ้มกันต่ําตามธรรมชาติของโรคและด้วยยาที่ใช้รักษา
๓) กลุ่มเด็กเล็กที่มีอายุต่ํากว่าห้าปีลงมา
(๕) ประสานและอํานวยความสะดวกแก่เจ้าหน้าที่ ตามข้อกําหนดออกตามความในมาตรา ๙ แห่งพระราชกําหนดการบริหารราชการในสถานการณ์ฉุกเฉิน พ.ศ. ๒๕๔๘ (ฉบับที่ ๑) ลงวันที่ ๒๕ มีนาคม ๒๕๖๓ ข้อ ๑๐ เพื่อจัดระเบียบการเดินทางการเฝ้าระวังหรือสังเกตอาการผู้เดินทางและพฤติกรรมที่เสี่ยงต่อการติดต่อโรค สําหรับผู้โดยสารที่เดินทางข้ามพื้นที่จังหวัด
๑) กรณีใช้บริการรถไฟระหว่างจังหวัด จัดให้มีแบบคําถามสุขภาพ (แบบ ต.8 คค) แนบท้ายประกาศนี้ เพื่อขอความร่วมมือผู้โดยสารแสดงข้อมูล ชื่อ – สกุล เลขที่บัตรประจําตัวประชาชน ๑๓ หลักหรือเลขที่หนังสือเดินทาง สัญชาติ หมายเลขโทรศัพท์ที่ติดต่อได้ เหตุผลในการเดินทาง และระบุที่พักปลายทางหรือข้อมูลด้านสุขภาพอันเป็นประโยชน์ต่อการควบคุมโรคติดต่อ ณ จุดจําหน่ายบัตรโดยสาร
๒) กรณีใช้บริการรถไฟฟ้าขนส่งมวลชนในกรุงเทพมหานครข้ามเขตพื้นที่จังหวัด จัดให้มีแบบคําถามสุขภาพ (แบบ ต.8 คค) แนบท้ายประกาศนี้ เพื่อขอความร่วมมือผู้โดยสารแสดงข้อมูล ชื่อ – สกุล เลขที่บัตรประจําตัวประชาชน ๑๓ หลัก หรือเลขที่หนังสือเดินทาง สัญชาติ หมายเลขโทรศัพท์ที่ติดต่อได้ เหตุผลในการเดินทางและระบุที่พักปลายทางหรือข้อมูลด้านสุขภาพอันเป็นประโยชน์ต่อการควบคุมโรคติดต่อณ สถานีที่ตั้งอยู่ในจังหวัดอื่นบริเวณปลายทางนอกกรุงเทพมหานคร
(๖) ให้ใช้มาตรการระยะห่างทางสังคม (Social Distancing) มาปรับใช้ในการบริหารจัดการภายในสถานีและขบวนรถ เช่น การเว้นระยะห่างจากบุคคลอื่นๆ ในระยะอย่างน้อย ๑ เมตรเพื่อรับบริการตามความเหมาะสม
(๗) เพิ่มความเข้มข้นของมาตรการป้องกันสําหรับพนักงานหรือเจ้าหน้าที่ โดยกําชับให้เจ้าหน้าที่สวมหน้ากากอนามัยขณะปฏิบัติงาน และตรวจวัดอุณหภูมิเพื่อคัดกรองก่อนปฏิบัติงานทุกวันหากมีเจ้าหน้าที่ที่มีอาการป่วย หรือมีไข้สูงเกิน ๓๗.๕ องศาเซลเซียส ให้พบแพทย์เพื่อตรวจรักษาทันที และ/หรือติดต่อหน่วยงานสาธารณสุขในพื้นที่ หรือกรมควบคุมโรคเพื่อดําเนินการในส่วนที่เกี่ยวข้องต่อไป
(๘) ให้มีการประชาสัมพันธ์ สร้างความรู้ความเข้าใจ และรณรงค์แนะนําการปฏิบัติเพื่อหลีกเลี่ยงการแพร่ระบาดของเชื้อไวรัสโคโรนา ๒๐๑๙ (COVID-19) แก่ผู้โดยสาร ผ่านสื่อประชาสัมพันธ์รูปแบบต่างๆ เช่น ป้ายประชาสัมพันธ์ แผ่นพับ จอ LED เสียงประชาสัมพันธ์ภายในสถานีและขบวนรถและสื่อโซเชียลมีเดีย เป็นต้น
(๙) แจ้งให้ประชาชนผู้ใช้บริการระบบขนส่งทางราง จะต้องสวมหน้ากากอนามัย
หรือหน้ากากผ้า ตลอดเวลาที่ใช้บริการภายในระบบขนส่งทางราง ทั้งภายในสถานีและภายในขบวนรถ และกํากับการดําเนินงาน รวมทั้งชี้แจงถึงเหตุผลความจําเป็นแก่ประชาชน
(๑๐) จัดให้มีจุดจําหน่ายหน้ากากอนามัยหรือหน้ากากผ้า เพื่ออํานวยความสะดวกแก่ผู้โดยสารให้สวมหน้ากากตลอดเวลาเมื่ออยู่ในระบบ
ข้อ ๒ ให้ผู้โดยสารปฏิบัติดังนี้
(๑) สวมหน้ากากอนามัย หรือหน้ากากผ้า ตลอดเวลาที่ใช้บริการภายในระบบขนส่งทางรางทั้งภายในสถานีและภายในขบวนรถ
(๒) หมั่นล้างมือด้วยสบู่ แอลกอฮอล์ เจลหรือน้ํายาฆ่าเชื้อโรค
(๓) หลีกเลี่ยงการใช้มือสัมผัสปาก ตา และจมูก ซึ่งเป็นช่องทางการติดเชื้อโรคได้
(๔) หลีกเลี่ยงการสัมผัสบุคคลอื่นขณะเดินทางโดยระบบขนส่งทางราง ควรยืน เดิน หรือนั่ง สําหรับผู้โดยสารที่มีอาการไอ จาม โดยใช้มาตรการระยะห่างทางสังคม (Social Distancing) ควรเว้นระยะห่างจากบุคคลอื่น ๆ ในระยะอย่างน้อย ๑ เมตร
นายสรพงศ์ฯ กล่าวต่อว่าประกาศดังกล่าวจะมีผลตั้งแต่วันที่ ๒๖ มีนาคม ๒๕๖๓ เป็นต้นไป จนกว่าสถานการณ์การแพร่ระบาดของเชื้อไวรัสโคโรนา ๒๐๑๙ (COVID-19) จะคลี่คลายหรือมีประกาศเปลี่ยนแปลงเป็นอย่างอื่น ทั้งนี้ ขอให้ผู้ให้บริการระบบขนส่งทางรางและประชาชนผู้ใช้บริการระบบขนส่งทางรางปฏิบัติตามประกาศของกรมการขนส่งทางราง เพื่อลดการแพร่ระบาดของเชื้อไวรัสโคโรนา ๒๐๑๙ (COVID-19)